ऐंचवारा निवासी एलआईसी एजेंट कमलेश शुक्ला (45) अपने पुत्र पीयूष (15) को बनारस छोड़ने जा रहे थे। पीयूष वहां दिल्ली पब्लिक स्कूल का छात्र है। कमलेश के साथ उनके पिता रेवती रमण शुक्ला (75), पत्नी मालती, पुत्री निधि भी थी। कमलेश ही कार चला रहे थे। बताया जाता है कि इलाहाबाद से लगभग चालीस किमी आगे हंडिया के पास इनकी मारुति कार अनियंत्रित होकर सामने से आ रही इनोवा से भिड़ गई। टक्कर इतनी जबर्दस्त थी कि कार के परखचे उड़ गए। कमलेश के साथ आगे बैठे रेवती रमण और पीयूष गंभीर रूप से घायल हो गए। पुत्री निधि ने हादसे की सूचना ऐंचवारा दी। एेंचवारा से ही किसी ने जीवन ज्योति अस्पताल फोन किया तो वहां से कमलेश के एक रिश्तेदार मौके पर पहुंचे और घायलों को लेकर अस्पताल आए। रेवती रमण को हंडिया के ही एक अस्पताल में भर्ती कराया गया। अस्पताल में कमलेश ने दम तोड़ दिया। पीयूष के दोनों हाथों में फ्रैक्चर और सिर में गंभीर चोट हैं। बाद में रेवती रमण को भी जीवन ज्योति अस्पताल में भर्ती कराया गया। पीछे बैठी मां-बेटी को चोट नहीं लगी है।